**STREDNÁ ODBORNÁ ŠKOLA OBCHODU A SLUŽIEB**

**Mierová 1973/79**

**066 01 HUMENNÉ**

**ETICKÝ KÓDEX UČITEĽA A MOV**

**SOŠ OaS HUMENNÉ**

 **Školský rok: 2022/2023**

**SOŠ OaS, Mierová 1973/79, 066 01 Humenné vydáva etický kódex učiteľa a MOV** (ďalej len učiteľ). Obsahuje pravidlá vzájomných vzťahov medzi žiakmi školy a vzťahov s pedagogickými zamestnancami a ďalšími zamestnancami, vzájomných vzťahov medzi pedagógmi, ktoré sú založené na hodnotovom systéme školy.

I.

**Preambula**

1. Poslaním učiteľa je chrániť najvyššie ľudské hodnoty, dôstojnosť človeka a slobodu na ceste za vzdelávaním v duchu demokratických princípov. Učiteľ vytvára v škole takú atmosféru, aby žiak bol šťastný, spokojný a rád sa vzdelával. Škola je dielňou ľudskosti a úcty k životu. Zmyslom činnosti učiteľa je, aby žiakovi vytvoril podmienky na optimálny rozvoj celej jeho osobnosti.
2. Učiteľ šíri kultúrne bohatstvo svojej spoločnosti a svojho národa, ovplyvňuje ju a vytvára v nej nové, vlastné podnety. Vedie žiakov k poznaniu a úcte kultúrneho bohatstva aj iných národov, preto sústavne zvyšuje svoju profesionálnu úroveň, priťahuje ľudí do tohto povolania a chráni jeho čistotu pred neodbornými jednotlivcami.
3. Učiteľ je morálne zodpovedný spoločenským inštitúciám (rodine, štátu), ľudským inštanciám (dieťaťu, rodičom, národu, ľudstvu) i nadosobným inštanciám (dejinám, budúcnosti, pravde).
4. Učiteľ podriaďuje svoje profesionálne pôsobenie, konanie, správanie sa a rozhodovanie najvyšším humanitným normám – Všeobecnej deklarácii ľudských práv, Deklarácii práv dieťaťa.
5. Povinnosťou učiteľa je byť vo svojom správaní, konaní a rozhodovaní nezávislý, nestranný, objektívny a zodpovedný.
6. Verejná povesť a spoločenská prestíž učiteľa SOŠ OaS Humenné vyžaduje, aby jeho správanie, rozhodovanie, profesijný a osobný život boli v súlade so všeobecne prijatými mravnými normami platnými v spoločnosti.

II.

**Pravidlá správania sa učiteľa voči žiakovi**

Učiteľ:

* umožní žiakovi sebapoznávanie,
* ochraňuje žiakov pred ohrozením a pred situáciami ohrozujúcimi bezpečnosť pri vyučovaní a učebných činnostiach,
* vytvára najlepšie podmienky pre vzdelanie každého žiaka,
* musí poznať a rešpektovať Dohovor o právach dieťaťa,
* nezneužíva svoje postavenie na získanie osobných výhod,
* neposkytuje informácie o žiakoch na neprofesionálne účely,
* žiaka telesne netrestá, používa pedagogické a vhodné formy výchovného pôsobenia,
* neuprednostňuje žiakov kvôli osobnému prospechu,
* neironizuje, nezahanbuje a neponižuje žiaka,
* umožňuje žiakom vyjadrovať svoje názory,
* nebráni vlastnému rozhodovaniu sa žiaka pri učení,
* rešpektuje, chápe a akceptuje osobnosť žiaka.

III.

**Pravidlá učiteľa vo vzťahu k rodičom**

Učiteľ:

* spolupracuje s rodičmi či zákonnými zástupcami žiakov za účelom zlepšenia programu školy a propagácie vzdelávania žiakov,
* rešpektuje dôverný charakter informácií, ktoré má o žiakoch a ich rodinách a využíva ich jedine v najlepšom záujme žiakov,
* je ústretový v rozvoji spolupráce školy s rodinou, snaží sa o neformálny kontakt,
* je povinný poskytovať diagnostické informácie rodičom a právnym zástupcom žiaka o študijných výsledkoch, správaní a osobnosti žiaka,
* nezneužíva svoju profesijnú pozíciu učiteľa vo svoj osobný prospech, neočakáva, nevyžaduje a neprijíma žiadnu hmotnú, vecnú či finančnú formu odmeny od žiaka, rodiča, či iného subjektu,
* za žiadnych okolností nesmie zastrašovať žiaka a vydierať rodičov či zákonných zástupcov žiaka.

IV.

**Pravidlá učiteľa vo vzťahu ku kolegom**

Učiteľ:

* povzbudzuje a podporuje svojich kolegov vo vytvorení a udržaní vysokého štandardu učiteľskej profesie,
* zúčastňuje sa rozhodovania týkajúceho sa tvorby učebných osnov v rámci školského vzdelávacieho programu,
* spolupracuje s ďalšími výchovno-vzdelávacími inštitúciami pri využívaní zdrojov a vytváraní zrozumiteľných služieb na podporu rozvoja žiakov,
* rešpektuje ostatných odborníkov a skutočnosť, že všetci majú právo učiť a učiť sa v profesionálnom a podporujúcom prostredí,
* kolegiálne spolupracuje s učiteľmi, ktorí súčasne vzdelávajú a vychovávajú žiaka, spolupracuje s učiteľmi, ktorých vzdelávaním a výchovou prešli, a tými, ktorí budú žiaka vzdelávať a vychovávať v nasledujúcom období,
* zásadne nekritizuje a ani žiadnym iným spôsobom neznevažuje a nezľahčuje prácu iných učiteľov pred inými učiteľmi, žiakmi, ich rodičmi či zákonnými zástupcami a nepedagogickými zamestnancami,
* neprezrádza informácie o kolegoch získaných v priebehu profesijnej služby, pokiaľ to neslúži závažnému profesijnému účelu alebo to nevyžaduje legislatívny zákon a vedome nefalšuje tvrdenia o kolegoch a nerozširuje o nich nepravdivé a zlomyseľné poznámky,
* pestuje vzájomnú kolegialitu, profesionalitu, úctu, hrdosť na svoje poslanie a spolu s ostatnými učiteľmi sa vzájomne podporujú a navzájom si pomáhajú.

V.

**Pravidlá učiteľa vo vzťahu k svojmu povolaniu**

Učiteľ:

* projektuje si celoživotné vzdelávanie a uplatňuje nové prístupy vo výchove a vzdelávaní,
* prispieva k tvorbe kvalitných medziľudských vzťahov a ich udržovaniu, vytvára atmosféru vzájomnej dôvery a úcty,
* je celoživotným vzorom pre žiaka,
* svojím konaním a vystupovaním zvyšuje spoločenský status učiteľa,
* rešpektuje prijaté pravidlá kultúry školy,
* vyznáva a otvorene sa hlási k ideálom demokracie, mieru a slobody,
* o svojom pôsobení vždy podáva pravdivé informácie tak, aby vždy mohli byť objektívne posúdené jeho kompetencie,
* nezneužíva svoju profesiu uplatňovaním klientelizmu,
* neprijíma dary a úplatky za účelom zmeny svojho konania,
* zdrží sa akýchkoľvek nečestných a nedôstojných aktivít, ktoré by mohli poškodiť dobré meno školy a jej zriaďovateľa,
* prichádza na vyučovacie hodiny včas, vyučovací proces využíva efektívne a v súlade s naplánovanou aktivitou, z vyučovacej hodiny predčasne neodchádza,
* zodpovedne a načas si plní svoje pracovné povinnosti,
* neustále dohliada na slušné správanie sa žiakov, upozorňuje ich na nevhodné správanie, dbá na dodržiavanie školského poriadku školy, sám sa správa slušne a úctivo, dodržiava spoločenský bontón a kódex učiteľa SOŠ OaS Humenné,
* rešpektuje záväzné nariadenia riaditeľa a zriaďovateľa školy.

VI.

**Záver**

1. Etický kódex učiteľa SOŠ OaS Humenné je významným regulátorom riadenia kvality školy. Napomáha manažmentu školy a pedagogickým zamestnancom vymedziť dohodnuté hodnoty školy, ktoré sú základnou etickou normou i hodnotiacim kritériom riadiacej a pedagogickej činnosti. Predstavuje ideál, žiaduci stav etických priorít a vzťahov medzi ľuďmi v škole i vzťahov školy voči okoliu.
2. Etický kódex učiteľa SOŠ OaS Humenné je odrazom humanistickej kultúry školy, prejavujúcej sa najmä v charaktere zodpovednosti a vzťahov vedenia, učiteľov, žiakov, rodičov.
3. **Nerešpektovanie a porušenie etického kódexu učiteľa SOŠ OaS Humenné sa pokladá za hrubé porušenie pracovnej disciplíny** a môže mať za následok okamžité rozviazanie pracovného pomeru.
4. Zamestnávateľ je povinný oboznámiť s etickým kódexom učiteľa SOŠ OaS Humenné všetkých svojich pedagogických zamestnancov.
5. Etický kódex učiteľa SOŠ OaS Humenné bude zverejnený na verejne prístupnom mieste v zborovni učiteľov a majstrov odbornej výchovy.
6. Etický kódex učiteľa SOŠ OaS Humenné bol prerokovaný na pedagogickej rade dňa 26. augusta 2022.
7. Tento etický kódex učiteľa SOŠ OaS Humenné nadobúda účinnosť 1. septembra 2022.

VI.

**Opatrenia COVID 19**

Z dôvodu ochrany svojho zdravia a zdravia ostatných pristupuje zodpovedne k vzniknutej epidemiologickej situácii. Často si umýva ruky. Používa mydlo a vodu alebo dezinfekčný prípravok na ruky na báze alkoholu.

Na základe aktuálne platnej vyhlášky ÚVZ SR zamestnanec školy nemusí mať v interiéri ani v exteriéri prekryté horné dýchacie cesty. Z obavy o svoje zdravie môže aj naďalej mať dobrovoľne prekryté horné dýchacie cesty rúškom/respirátorom.

**Izolácia** je obmedzenie pohybu osoby, ktorá bola pozitívne testovaná na COVID-19. Izolácia trvá po dobu 5 dní, pokiaľ sa počas posledných 24 hodín izolácie nevyskytnú klinické príznaky od dátumu testovania s pozitívnym výsledkom alebo od objavenia prvých klinických príznakov ochorenia. Koniec izolácie určuje lekár len v prípade výskytu klinických príznakov. Všeobecný lekár nevydáva potvrdenie o ukončení izolácie. Po ukončení 5-dňovej izolácie je osoba povinná mať ďalších 5 dní prekryté horné dýchacie cesty respirátorom FFP2.

**Karanténa** je pre osobu, ktorá prišla do úzkeho kontaktu s osobou pozitívnou na COVID-19. Úzky kontakt zostáva v karanténe iba vtedy, ak jeho všeobecný lekár posúdi karanténu ako potrebnú (zo zreteľov hodných epidemiologických dôvodov, ktorými sú najmä dlhodobý úzky kontakt s osobou pozitívnou na ochorenie, ohrozenie imunodeficientnej osoby na pracovisku) a zároveň, ktorá prišla do úzkeho kontaktu s osobou, ktorá sa neskôr stala osobou pozitívnou na ochorenie, a to počas obdobia dvoch dní.

Mgr. Vladislav Quecke RNDr. Oľga Skysľaková

 predseda ZO OZ riaditeľka školy